Illum, il-Kummissjoni Ewropea ħabbret ir-rebbieħa tal-edizzjoni tal-2020 tal-Premjijiet REGIOSTARS li jippremjaw l-aħjar proġetti tal-politika ta' koeżjoni fl-Unjoni Ewropea kollha. Għall-ewwel darba, l-edizzjoni ta' din is-sena taċ-ċerimonja REGIOSTARS, li qed isseħħ matul it-18-il Ġimgħa Ewropea tar-Reġjuni u l-Bliet, hija kompletament diġitali. Sitt Kummissarji Ewropej ospitaw l-avveniment mill-bogħod: il-Kummissarju għall-Koeżjoni u r-Riformi, Elisa Ferreira; il-Viċi President għall-Valuri u t-Trasparenza, Věra Jourová; il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel; il-Kummissarju għall-Impjiegi u d-Drittijiet Soċjali, Nicolas Schmit; il-Kummissarju għall-Ekonomija, Paolo Gentiloni; u l-Kummissarju għall-Ambjent, l-Oċeani u s-Sajd, Virginijus Sinkevičius; Kif imħabbar qabel, il-kompetizzjoni ta' din is-sena kienet tinkludi l-ogħla numru ta' applikazzjonijiet li qatt saru (206) u għadd kbir ta' voti għall-kategorija tal-għażla pubblika (33,000). Il-Kummissarju għall-Koeżjoni u r-Riformi, Elisa Ferreira, ikkummentat: “Nixtieq nifraħ bil-qalb lill-aħjar proġetti tal-politika ta' Koeżjoni tal-UE tal-2020. Il-benefiċjarji tal-proġetti huma l-istilel tal-politika ta' Koeżjoni tal-UE għaliex huma dawk li jagħmlu l-missjoni tagħna realtà, jiġifieri, UE aktar ġusta u koeżiva, li tiżgura konverġenza bejn l-istandards tal-għajxien u żżid il-benesseri ta' kulħadd. Il-Premjijiet REGIOSTARS juru li nistgħu niksbu riżultati eċċellenti meta l-UE, l-Istati Membri, ir-reġjuni u l-bliet jaħdmu flimkien għall-aħjar użu u implimentazzjoni tal-fondi u l-proġetti tal-UE.” Kuntest Ir-REGIOSTARS huma l-premji tal-Ewropa għal proġetti ffinanzjati mill-UE li juru eċċellenza u approċċi ġodda fl-iżvilupp reġjonali. Il-Kummissjoni Ewropea bdiet il-premji fl-2008. Bil-għan li jiġu ispirati reġjuni u maniġers ta' proġetti oħra madwar l-Ewropa, il-proġetti parteċipanti huma fiċ-ċentru tal-attivitajiet ta' komunikazzjoni fil-livell Ewropew. Kull sena jkun hemm ħames kategoriji u premju tal-għażla pubblika. Għal aktar informazzjoni Premjijiet REGIOSTARS REGIOSTARS 2020 Finalisti Lista tal-playlist ta' YouTube ddedikata għar-rebbieħa